విదేశీ మార్కెట్లలో బుల్లెట్‌కు మంచి క్రేజ్‌
విస్తరణపై రాయల్‌ఎన్‌ఫీల్డ్‌ కసరత్తు
చెన్నై, మే 19: బైక్‌ల రారాజు రాయల్‌ఎన్‌ఫీల్డ్‌ సంస్థ విదేశీ విస్తరణపై దృష్టిపెట్టింది. విదేశాల్లో రిటైల్‌ మార్కెట్‌ను రెట్టింపుచేస్తామని సంస్థ ఎండి సిఇఒ సిద్ధార్ధ్‌లాల్‌ వెల్లడించారు. చెన్నై కేంద్రంగా ఉన్న బుల్లెట్‌ కంపెనీ థాయిలాండ్‌, ఇండోనేసియా, కొలంబియా, బ్రెజిల్‌ మార్కెట్లలో విస్తరించాలని చూస్తోం ది. ఐషర్‌మోటార్స్‌ నుంచి ఉత్పత్తి అవుతున్న బుల్లెట్‌కు విదేశాల్లో 25కుపైగా అధీకృత షోరూంలు ఉన్నాయి. వచ్చే ఏడాది కూడా విస్తరణ వ్యూహం నడుస్తుంది. ప్రస్తుతం కొలంబియాలో ఆరు అధీకృత షోరూంలున్నాయి. మరో మూడుదేశాల్లో ఒక్కొక్కటి చొప్పున ఉన్నాయి.
మరోరెండుదేశాల్లో రెండుస్టోర్లు ఏర్పాటుచేస్తుంది. వచ్చే ఐదేళ్లలో అభివృద్ధి చెందుతున్న దేశాల్లో మరికొంత విస్తరిస్తామన్నారు. ఉత్తర అమెరికా మార్కెట్‌లో మరింత ముందుకు వెళతామని అన్నారు. అమెరికా మార్కెట్‌లో మరింత వేగం ఉందని అమెరికా, యూరోప్‌లపరంగా మంచి మార్కెట్‌ లభిస్తుందన్నారు. బ్రిటన్‌, జర్మనీ, ఫ్రాన్స్‌, ఇటలీ, స్పెయిన్‌ దేశాల్లో 50మంది డీలర్లు చొప్పున ఉన్నారు. మరికొన్ని మల్టీబ్రాండ్‌షోరూంలు కూడా ఉన్నాయి. కంపెనీ ఇప్పటివరకూ 350-500 సిసి బైక్‌ల ఉత్పత్తికి ప్రాధాన్యం ఇస్తోంది. గడచిన ఆరేళ్లలో వృద్ధిరేటు 50శాతానికిపైగా ఉందన్నారు. ఎన్‌ఫీల్డ్‌ అత్యంతలాభదాయక ఆటోమొబైల్‌ బ్రాండ్‌గా నిలిచిందని అన్నారు. విశ్వవిపణిలో 6.60 లక్షల యూనిట్లు విక్రయించిందన్నారు. బుల్లెట్‌ వార్షిక సామర్ధ్యం 2018 నాటికి తొమ్మిది లక్షల యూనిట్లకు చేరుతుందని సిద్ధార్ధ్‌ లాల్‌ అన్నారు.